Predlagani ukrepi so zasnovani v skladu s cilji in pravili skupne ribiške politike ter so skladni s politiko Unije na področju trajnostnega razvoja.

Uredba Sveta (EU) 2021/92 določa ribolovne možnosti za leto 2021 za nekatere staleže rib in skupine staležev rib, ki se uporabljajo za vode Unije in za plovila Unije v nekaterih vodah zunaj Unije. Te ribolovne možnosti se v obdobju veljavnosti običajno večkrat spremenijo.

Papalina (Sprattus sprattus) je kratkoživa vrsta, zato je treba ribolovne možnosti določiti hitro po objavi mnenja ICES, da se omogoči začetek ribolova. ICES od aprila 2019 izdaja eno samo mnenje za papalino v razdelku ICES 3a (Kattegat/Skargerrak) na eni strani ter za papalino v razdelku ICES 2a (Norveško morje) in na podobmočju ICES 4 (Severno morje) na drugi strani, saj se obe štejeta za sam biološki stalež, čeprav je njuno upravljanje še naprej razdeljeno na dve območji upravljanja. ICES je svoje letno znanstveno mnenje o staležu objavil 13. aprila 2021, ribolov pa se bo začel 1. julija 2021. V skladu z navedenim mnenjem skupni ulov papaline na zadevnih območjih od 1. julija 2021 do junija 2022 ne bi smel preseči 106 715 ton. V Uredbi Sveta 2021/92 so omejitve celotnega dovoljenega ulova (TAC) na obeh območjih upravljanja za obdobje od 1. julija 2021 do 30. junija 2022 določene na nič. Zato bi bilo treba ulov papaline na navedenih območjih upravljanja spremeniti v skladu z najnovejšim znanstvenim mnenjem ICES in po posvetovanju z Združenim kraljestvom in Norveško.

Pri predlogu so upoštevane povratne informacije deležnikov, svetovalnih svetov, nacionalnih uprav, organizacij ribičev in nevladnih organizacij.

TAC za sardona (Engraulis encrasicolus) na podobmočjih ICES 9 in 10 ter v vodah Unije območja Odbora za ribištvo za vzhodni srednji Atlantik (CECAF) 34.1.1 za obdobje od 1. julija 2021 do 30. junija 2022 je določen na nič, dokler ne bo izdano znanstveno mnenje za navedeno obdobje. ICES bo svoje mnenje za ta stalež izdal šele konec junija 2021. Da bi se lahko do določitve TAC na podlagi najnovejšega znanstvenega mnenja ribolovne dejavnosti nadaljevale, bi bilo treba na podlagi ulova v tretjem četrtletju leta 2020 določiti začasni TAC v višini 5 744 ton. TAC se bo nato spremenil v skladu z znanstvenim mnenjem ICES.





2021/0135 (NLE)

Predlog

UREDBA SVETA

o spremembi Uredbe (EU) 2021/92 glede nekaterih ribolovnih možnosti za leto 2021 v vodah Unije in vodah zunaj Unije

SVET EVROPSKE UNIJE JE –

ob upoštevanju Pogodbe o delovanju Evropske unije in zlasti člena 43(3) Pogodbe,

ob upoštevanju predloga Evropske komisije,

ob upoštevanju naslednjega:

(1)Uredba Sveta (EU) 2021/92 določa ribolovne možnosti za leto 2021 za nekatere staleže rib in skupine staležev rib, ki se uporabljajo za vode Unije in za plovila Unije v nekaterih vodah zunaj Unije.

(2)V Uredbi (EU) 2021/92 je bil celotni dovoljeni ulov (TAC) za papalino v razdelku ICES 3a (Kattegat/Skagerrak), razdelku ICES 2a (Norveško morje) in razdelku ICES 4 (Severno morje) določen na nič, dokler se ne objavi ustrezno znanstveno mnenje Mednarodnega sveta za raziskovanje morja (ICES). Zadnje mnenje ICES o največjem trajnostnem donosu je bilo dano na voljo 13. aprila 2021. V skladu z navedenim mnenjem ICES skupni ulov papaline na zadevnih območjih od 1. julija 2021 do 30. junija 2022 ne bi smel preseči 106 715 ton. Papalina je kratkoživa vrsta, zato se ribolov nanjo začne 1. julija, kmalu po objavi znanstvenega mnenja. Trenutno veljavne omejitve ulova za papalino v razdelku ICES 3a ter v razdelku ICES 2a in na podobmočju ICES 4 bi bilo zato treba prilagoditi v skladu z navedenim mnenjem ICES in po posvetovanjih z Norveško in Združenim kraljestvom.

(3)V Uredbi (EU) 2021/92 je TAC za sardona (Engraulis encrasicolus) na podobmočjih ICES 9 in 10 ter v vodah Unije območja Odbora za ribištvo za vzhodni srednji Atlantik 34.1.1 za obdobje od 1. julija 2021 do 30. junija 2022 določen na nič, dokler ne bo izdano znanstveno mnenje za navedeno obdobje. ICES bo svoje mnenje za navedeni stalež izdal konec junija 2021. Da bi se lahko do določitve TAC na podlagi najnovejšega znanstvenega mnenja ribolovne dejavnosti nadaljevale, bi bilo treba na podlagi ulova v tretjem četrtletju leta 2020 določiti začasni TAC v višini 5 744 ton.

(4)Ta uredba bi morala začeti veljati dan po objavi zaradi nujnosti pravočasnega začetka ribolovne sezone za papalino in sardona 1. julija 2021 –

SPREJEL NASLEDNJO UREDBO:

Člen 1

Sprememba Uredbe (EU) 2021/92

Uredba (EU) 2021/92 se spremeni v skladu s Prilogo k tej uredbi.